Sacramento Kings

I Sacramento Kings i ze una de łe trenta scuadre de basket che łe zoga inte ła NBA, fondada inte’l 1948 a l’inisio a Rochester co’l nome de “Seagrams” (dopo “Royals”, dopo oncora “Kings”), e co ła sede che infra i ani ła se ga spostà inte deverse parte de i Stati Unii.

Storia de ła scuadra 
Inte’l 1951 i Royals i ga vinto el tìtoło de ła NBA ma A no ze rivà i schei che i sperava, e łora pian pian i ze ndài in crizi tanto da doverse spostar de sità, a Cincinnati. Cuà A ze rivà Oscar Robertson, pasà a ła storia par èsar el primo zogador in tuta ła storia de ła NBA a fenir na stajon co ła tripla dopia de mèdia (A vol dir, de sòłito, almanco 10 ponti, 10 renbalsi e 10 assist par partìa): na roba asé defìsiłe da far, tanto che sol che st’ano 2021 Russell Westbrook de i Oklahoma City Thunder el ghe ze riusìo.

Inte’l 1972 i se ga spostà a Kansas City canbiando nome in “Kings”, e dopo poco i se ga spostà da novo a Omaha; inte’l 1985 A ghe ze stà n'altro spostamento a Sacramento, staolta par senpre, che pian pian el ga fato tornar rezultadi boni. A ze anca rivà forti zogadori come Chris Webber, Vlade Divac e Predrag “Peja” Stojakovic che, co Doug Christie, i ga formà par un pochi de ani na scuadra beła da védar in canpo.

Da’l 2003 e co l’infortunio de Webber A ze inisià el łento cało de i Kings, durà fin a’l 2009 co A ze rivà el zóvane Tyreke Evans e DeMarcus Cousins, che anca se i jera forti no i ze mai stài boni de portar vitorie inportanti.

Categoria:Scuadre de bałacanestro statunitensi